རྡོར་སེམས་ཐུགས་ཀྱི་མེ་ལོང་ལས༔ ཆོས་སྐུའི་འཕོ་བ་དྲན་པ་རང་གྲོལ་བཞུགས་སོ༔ ྅྅྅྅྅ འཕོ་མེད་ནམ་མཁའི་ལྷ་ལ་ཕྱག་འཚལ་ལོ༔ དེ་ཡང་གང་དུ་འཕོ་ན༔ སྤྲོས་བྲལ་རྣམ་དག་གི་ཞིང་
དུ་འཕོ༔ དེ་ལ་གསུམ་སྟེ༔ རབ་ཆོས་སྐུ་ཀ་དག་ཏུ་ལ་བཟླ་སྟེ༔ འཕོ་བྱ་འཕོ་བྱེད་དང་བྲལ་ཞིང་བྱ་བྲལ་ཡེ་ཤེས་ཆེན་པོར་མངོན་དུ་གྱུར་པའོ༔ འབྲིང་ཞིང་ཁམས་ལྔ་ལ་འདུན་པ་གཏད་དེ༔ དག་སྣང་
ལྷུན་གྲུབ་ཏུ་སྦྱར་བའོ༔ ཐ་མ་སྤྲུལ་སྐུའི་ཁམས་སུ་སྐྱེ་གནས་འཛིན་ཚུལ་དུ་འཕོ་བའོ༔ དང་པོ་ནི་རང་ཉིད་ཀུན་ཏུ་བཟང་པོར་བསྒོམ་ལ༔ རང་གི་སེམས་ཨཱཿདཀར་པོ་གཅིག་ཏུ་བསམ་ལ་རང་གི་ལུས་ནང་
དུ་རྩ་དབུ་མ་ཁ་དོག་དཀར་པོ་ཟངས་དུང་ཁ་གྱེན་དུ་བསྟན་པ་ལྟ་བུ་གཅིག་བསམ་ལ༔ རླུང་བུམ་ཆེན་བཟུང་ལ༔ རླུང་ཕྱིར་འབུད་པ་དང་མཉམ་དུ་ཨཱཿདཀར་པོ་དེ༔ སོག་སྦུག་ཁའི་རིལ་མ་ལྟ་བུར་ཁྱེར་ཏེ༔
སྤྱི་གཙུག་ནས་ཐོན༔ ནམ་མཁའ་དང་གཉིས་མེད་དུ་བསྲེས་ལ༔ རླུང་ཕྱི་རུ་གནས་ཚད་བཞག་ལ༔ འཕོ་བ་རྒས་པ་སྦྱོར་ཞིང་༔ མིག་གྱེན་ལ་ལྡོག༔ དེ་ནས་མི་ཐུབ་པ་དང་རླུང་དང་མཉམ་དུ་སྦྱོང་བའི་
ཨཱཿདེ་ཉིད་སྤྱི་གཙུག་ནས་ཞུགས་ཏེ་སྙིང་ཁར་ཕབ༔ དེ་ལྟར་ཡང་དང་ཡང་དུ་སྦྱངས་པས་འབྱོངས་པའི་རྟགས་ཕྲན་ཙམ་བྱུང་བ་དང་༔ ཚོད་བཟུང་སྟེ་སྒོམ་འཕྲོ་བཞག་པར་བྱའོ༔ གལ་ཏེ་ཚད་མ་ཟིན་པར་

སྦྱངས་ཐལ་ན༔ འཕོ་བ་ཐལ་བའི་ཉེན་ཤིན་ཏུ་ཆེའོ༔ རྗེས་རྐང་མཐིལ་བརྡུང་ཞིང་བྱུག་པ་བྱ༔ ས་མ་ཡཱ༔ རྒྱ་རྒྱ་རྒྱ༔ ཤིན་ཏུ་གསང་ངོ་༔

ྈཾ༔ ༔བཀའ་རྫོགས་པ་ཆེན་པོ་རྡོར་སེམས་ཐུགས་ཀྱི་མེ་ལོང་ལས༔ ལོངས་སྐུའི་འཕོ་བ་ཞིང་ཁམས་ལྔ་ལྡན་བཞུགས༔ ༔

ྈྃ༔ ༔྅྅྅྅྅ དེ་ནས་ལོངས་སྐུའི་འཕོ་བ་ཞིང་ཁམས་སྦྱོང་བ་ནི༔ ལུས་སེངྒེའི་འདུག་སྟངས་བྱས་ལ༔ མིག་ཐད་ཀར་དྲང་པོར་ཧར་རེ་བཞག་ལ༔
རིག་པ་འོད་ཀྱི་གོང་བུ་དེ་ཤར་གྱི་ཕྱོགས་སུ་འཕངས་ཤིང་དམིགས་པ་གཏད་ལ༔ ཤར་ཕྱོགས་མངོན་པར་དགའ་བའི་ཞིང་ཁམས༔ རིན་ཆེན་ཤེལ་ལས་གྲུབ་པ༔ མཛེས་
ཤིང་ཉམས་དགའ་བ་མེ་ཏོག་དང་འབྲས་བུས་བརྒྱན་པའི་གནས༔ དེ་ན་ཡན་ལག་བརྒྱད་ལྡན་ཆུ་བབས་པ༔ དེ་ན་ཡང་དག་རྫོགས་པའི་སངས་རྒྱས་མི་འཁྲུགས་པ༔ སྐུ་
མདོག་མཐིང་ཁ་ལོངས་སྐུའི་རྒྱན་གྱིས་སྤྲས་པ་ཡབ་ཡུམ་གཉིས་མེད་དུ་འཁྲིལ་བ༔ འཁོར་བསམ་གྱིས་མི་ཁྱབ་པའི་དབུས་ན༔ འོད་གསལ་རྡོ་རྗེ་ཐེག་པའི་ཆོས་སྟོན་པའི་

ྈྃ༔ ༔དྲུང་དུ༔ འགྲོ་བསམ་པས་ངག་ཏུ་འདི་སྐད་བརྗོད༔ ཕྱོགས་བཅུ་དུས་གསུམ་སངས་རྒྱས་ཐམས་ཅད་ཐུགས་རྗེ་ཅན༔ སྡུག་བསྔལ་མང་པོའི་ཉམ་
ཐག་འགྲོ་བ་རྣམས༔ སྐྱེ་རྒ་ན་དང་འཆི་བའི་དུཿཁ་ལས༔ བསྒྲལ་ཏེ་སངས་རྒྱས་ཞིང་དུ་དྲང་དུ་གསོལ༔ འདི་ནས་ཤར་ཕྱོགས་མངོན་དགའ་དག་པའི་ཞིང་༔ ཤེལ་
ལས་གྲུབ་པའི་ཕོ་བྲང་ཉམས་དགའི་གནས༔ མེ་ཏོག་ལྗོན་ཤིང་ཡན་ལག་བརྒྱད་ལྡན་ཆུ༔ སྐྱེད་ཚལ་ཀུན་དགའ་ར་བའི་བར་ཁྱམས་ལ༔ འདོད་ཡོན་ལྷ་མོ་གླུ་ལེན་གར་
སྒྱུར་དབུས༔ མི་འཁྲུགས་རྒྱལ་པོ་སྐུ་མདོག་སྔོན་པོ་སྟེ༔ རྡོ་དྲིལ་འཛིན་པའི་ཡུམ་དང་གཉིས་མེད་འཁྲིལ༔ རང་སྣང་ཡེ་ཤེས་འོད་གསལ་ལྷུན་གྲུབ་ལ༔ སྐྱེ་ཤི་བག་

ཆགས་འཁོར་བའི་མིང་ཡང་མེད༔ བུ་ཁྱོད་མ་ཞེན་ཞིང་མཆོག་དེ་རུ་སོང་༔ ཨ་ཨ་ཨཱཿ དར་གཅིག་མཉམ་གཞག་བྱ༔ དེ་ནས་ལྷོ་ཕྱོགས་སུ་བལྟས་ལ༔ ལུས་
གླང་ཆེན་གྱི་འདུག་སྟངས་བྱས༔ མིག་ཐད་ཀར་བལྟས་ལ༔ ལྷོ་ཕྱོགས་དཔལ་དང་ལྡན་པ་ཞེས་བྱ་བ༔ རིན་ཆེན་གསེར་ལས་གྲུབ་པའི་ཕོ་བྲང་མཛེས་ཤིང་ཡིད་དུ་འོང་
བ༔ རིན་པོ་ཆེ་དང་ལོངས་སྤྱོད་བསམ་གྱིས་མི་ཁྱབ་པའི་དབུས་ན༔ རྒྱལ་བ་རིན་ཆེན་འབྱུང་ལྡན་སྐུ་མདོག་སེར་པོ༔ ཡབ་ཡུམ་གཉིས་སུ་མེད་པ་ལ༔ འཁོར་
བསམ་གྱིས་མི་ཁྱབ་པས་བསྐོར་ནས༔ འོད་གསལ་རྡོ་རྗེ་ཐེག་པའི་ཆོས་གསུངས་པའི་དྲུང་དུ་འགྲོ་གསུངས་པས༔ འདི་ནས་ལྷོ་ཕྱོགས་དཔལ་དང་ལྡན་པའི་ཞིང་༔ རིན་

ྈྃ༔ ༔ཆེན་ལས་གྲུབ་མཛེས་ཤིང་ཉམས་དགའ་བ༔ མེ་ཏོག་རིན་ཆེན་ཡན་ལག་བརྒྱད་ལྡན་ཆུ༔ འདོད་སྣམ་མཆོད་པའི་ལྷ་མོས་གང་བའི་དབུས༔ རིན་
འབྱུང་སེར་པོ་ཡུམ་དང་གཉིས་མེད་འཁྲིལ༔ ཡང་གསང་བླ་མེད་ཆོས་ཀྱི་འཁོར་ལོ་བསྐོར༔ དུག་ལྔ་རྣམ་རྟོག་ཕྲ་རགས་མིང་ཡང་མེད༔ བག་ཆགས་མ་ཞེན་བུ་ཁྱོད་དེ་
རུ་སོང་༔ ཨ་ཨ་ཨཱཿ ཞེས་བརྗོད་ལ་མཉམ་གཞག་བྱ༔ དེ་ནས་དྲང་སྲོང་གི་འདུག་སྟངས་བྱས་ལ༔ མིག་ཟུར་ནས་འཕྲེད་ལ་ནུབ་ཏུ་ཐད་ཀར་བལྟ༔ ནུབ་ཕྱོགས་
བདེ་བ་ཅན་གྱི་ཞིང་ཁམས་པདྨ་རཱ་ག་ལས་གྲུབ་པ༔ མཛེས་ཤིང་ཡིད་དུ་འོང་བ༔ མེ་ཏོག་འབྲས་བུའི་ཚལ་དང་༔ མཆོད་པའི་ལྷ་མོ་དང་འཁོར་བསམ་གྱིས་མི་ཁྱབ་པའི་

དབུས་ན༔ ཐེག་པ་ཆེན་པོའི་ཆོས་གསུངས་པའི་དྲུང་དུ་འགྲོ་བསམ་པས༔ ནུབ་ཕྱོགས་བདེ་ཆེན་པདྨ་བརྩེགས་པའི་ཞིང་༔ འོད་གསལ་ལྷུན་གྲུབ་མཛེས་ཤིང་ཉམས་དགའ་བ༔ མེ་ཏོག་ལྗོན་ཤིང་ཆུ་བྱ་སྐད་
སྙན་སྒྲོག༔ རྡོ་རྗེ་ཐེག་པ་རང་བྱུང་སྒྲོག་པའི་དབུས༔ སྣང་བ་མཐའ་ཡས་དམར་པོ་ཡུམ་དང་སྦྱོར༔ མཁའ་ལ་སྤྱོད་ཅིང་འོད་ལུས་གཞོམ་གཞིག་བྲལ༔ གདོས་བཅས་ས་རྡོ་རི་བྲག་མིང་ཡང་མེད༔ བུ་
ཁྱོད་བདེན་ཞེན་སྤོང་ལ་དེ་རུ་སོང་༔ ཨ་ཨ་ཨཱཿ མཉམ་གཞག་བྱ༔ དེ་ནས་ཁ་བྱང་དུ་བལྟས་ལ༔ བྱ་རྒོད་ཀྱི་འཕུར་སྟབས་བྱ་ཞིང་༔ དེ་ནས་བྱང་ལས་རབ་གྲུབ་པའི་ཞིང་༔ མར་གད་ལས་གྲུབ་
པའི་མཛེས་ཤིང་ཡིད་དུ་འོང་བ༔ རྒྱན་སྣ་ཚོགས་དང་ལྡན་པའི་དབུས་ན༔ དོན་ཡོད་གྲུབ་པ་ཡབ་ཡུམ་གཉིས་སུ་མེད་པར་བཞུགས་པའི་དྲུང་དུ་འགྲོ་བསམ་ལ༔ འདི་ནས་བྱང་ཕྱོགས་ལས་རབ་གྲུབ་པའི་
ཞིང་༔ མཛེས་ཤིང་ཡིད་འོང་རིན་ཆེན་དུ་མས་སྤྲས༔ ལྗོན་ཤིང་ཆུ་བྱ་སྙན་པའི་སྒྲ་སྐད་སྒྲོག༔ གསང་སྔགས་ཟབ་མོའི་བརྡའ་སྐད་ལྡིར་བའི་དབུས༔ དོན་ཡོད་གྲུབ་པ་ལྗང་ཁུ་ཡུམ་དང་འཁྲིལ༔ མཁའ་
དབྱིངས་ལྷུན་གྲུབ་འདུས་མ་བྱས་པ་ལ༔ ཨ་འཐས་ཚོར་བ་བདེ་སྡུག་མིང་ཡང་མེད༔ བདེ་སྡུག་སྤོང་ལ་བུ་ཁྱོད་དེ་རུ་སོང་༔ ཨ་ཨ་ཨཱཿ དག་པའི་ཞིང་ཁམས་ལྷུན་གྲུབ་དེ་དག་ན༔ སྐྱེ་རྒ་ན་འཆི་སྡུག་

ྈྃ༔ ༔བསྔལ་མིང་ཡང་མེད༔ འབྱུང་བཞིའི་དགྲ་དང་གནོད་པས་ཚུགས་པ་མེད༔ འཐབ་རྩོད་འཚེ་བ་བཀྲེས་སྐོམ་དབུལ་ཕོངས་གྲོལ༔ ཏིང་འཛིན་ཟས་ཟ་ཚུལ་ཁྲིམས་གོས་དང་ལྡན༔
ཡན་ལག་བརྒྱད་ལྡན་ཆུ་དང་མེ་ཏོག་མཛེས༔ བཀྲ་ཤིས་བྱིན་ཆགས་ལྷ་དང་ལྷ་མོས་གང་༔ གདོས་བཅས་གཟུགས་སྣང་མ་གྲུབ་འོད་གསལ་ཀློང་༔ བུ་ཁྱོད་དེ་རུ་འགྲོ་བའི་གདུང་ཤུགས་ཀྱི༔ འདུན་པའི་
རྟ་ཞོན་སྨོན་ལམ་མཚམས་སྦྱོར་ལ༔ བདེ་ཆེན་ཞིང་དུ་སྐྱེལ་ལོ་བདེ་བར་བཞུགས༔ ཨ་ཨ་ཨཱཿ ཞེས་བརྗོད་ལ་དེ་ནས་མཉམ་གཞག་བྱའོ༔ ས་མ་ཡ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་ནས་སྤྲུལ་སྐུ་
རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་བར་སྦས་པ༔ བདག་བྱ་བཏང་གར་དབང་རྡོ་རྗེས་རྙེད་ཅིང་ཤོག་སེར་མཁའ་
འགྲོའི་བརྡ་ཡིག་ལས་ཤེལ་ཕུག་ཏུ་དག་པར་ཕབ་པའོ༔

ྈྃ༔ ༔